Document ID: 32011D0753

KOMMISSIONENS AFGØRELSE
af 18. november 2011
om fastlæggelse af regler og beregningsmetoder med henblik på at kontrollere overholdelse af de mål, der er omhandlet i artikel 11, stk. 2, i Europa-Parlamentets og Rådets direktiv 2008/98/EF
(meddelt under nummer K(2011) 8165)
(2011/753/EU)
EUROPA-KOMMISSIONEN HAR -
under henvisning til traktaten om Den Europæiske Unions funktionsmåde, og
under henvisning til Europa-Parlamentets og Rådets direktiv 2008/98/EF af 19. november 2008 om affald og om ophævelse af visse direktiver (1), særlig artikel 11, stk. 3, og
ud fra følgende betragtninger:
(1)
For at sikre en effektiv gennemførelse af målene i artikel 11, stk. 2, i direktiv 2008/98/EF, bør reglerne for anvendelse af disse mål defineres.
(2)
Det er også nødvendigt at fastlægge beregningsmetoder for den andel af kommunalt affald og bygge- og nedrivningsaffald, der forberedes med henblik på genbrug, genanvendes eller materialenyttiggøres, for at kontrollere og overvåge overensstemmelse med målene i artikel 11, stk. 2, i direktiv 2008/98/EF.
(3)
Artikel 11, stk. 2, litra a), i direktiv 2008/98/EF giver medlemsstaterne en vis fleksibilitet med hensyn til de kommunale affaldsstrømme, som målene anvendes på. Det er dog nødvendigt at definere en række valgmuligheder for medlemsstaterne for at klarlægge, hvorledes kontrollen med disse mål finder sted i praksis.
(4)
For at undgå yderligere administrative byrder bør oplysninger om affaldsstatistik, der indberettes i henhold til Europa-Parlamentets og Rådets forordning (EF) nr. 2150/2002 af 25. november 2002 om affaldsstatistik (2), anvendes i videst muligt omfang for at sikre overensstemmelse med målene i artikel 11, stk. 2, i direktiv 2008/98/EF.
(5)
Hvis affald eksporteres fra EU, og der er god sikkerhed for, at forberedelsen med henblik på genbrug, genanvendelsen eller nyttiggørelsen har fundet sted under forhold som foreskrevet i EU-lovgivningen, tages affaldet i betragtning, når overensstemmelse med målene i artikel 11, stk. 2, i direktiv 2008/98/EF kontrolleres.
(6)
Hvis der træffes foranstaltninger til at styrke målene, eller hvis der fastsættes mål for andre affaldsstrømme, kan det blive nødvendigt at revidere denne afgørelse.
(7)
Foranstaltningerne i denne afgørelse er i overensstemmelse med udtalelse fra det udvalg, der er nedsat ved artikel 39 i direktiv 2008/98/EF -
VEDTAGET DENNE AFGØRELSE:
Artikel 1
Definitioner
Definitionerne i artikel 3 i direktiv 2008/98/EF anvendes, og derudover forstås i denne afgørelse ved:
1) »husholdningsaffald«: affald fra husholdninger
2) »lignende affald«: affald, der med hensyn til art og sammensætning er sammenligneligt med husholdningsaffald, undtagen produktionsaffald og affald fra landbrug og skovbrug
3) »kommunalt affald«: husholdningsaffald og lignende affald
4) »bygge- og nedrivningsaffald«: affald, der henhører under koderne i kapitel 17 i bilaget til Kommissionens beslutning 2000/532/EF (3), undtagen farligt affald og naturligt forekommende materiale som defineret i kategori 170504
5) »materialenyttiggørelse«: enhver nyttiggørelsesoperation, undtagen energiudnyttelse og oparbejdning af materialer til brændsel
6) »opfyldning«: en nyttiggørelsesoperation, hvor egnet affald anvendes til reetablering af udgravede områder eller ingeniørtekniske formål i forbindelse med anlægsarbejder, og hvor affaldet anvendes som erstatning for andre ikke-affaldsmaterialer.
Artikel 2
Generelle krav
Ved kontrol af, om målene i artikel 11, stk. 2, i direktiv 2008/98/EF er opfyldt, gælder følgende regler:
1)
Medlemsstaterne sikrer overensstemmelse med målene i artikel 11, stk. 2, direktiv 2008/98/EF ved at udregne vægten af affaldsstrømme, der genereres, og affaldsstrømme, der forberedes med henblik på genbrug, genanvendes eller er genstand for anden materialenyttiggørelse, i et kalenderår.
2)
Vægten af affald, der forberedes med henblik på genbrug, genanvendes eller er genstand for materialenyttiggørelse, fastslås ved at beregne tilførslen af affald til forberedelse med henblik på genbrug, endelig genanvendelse eller andre endelige materialenyttiggørelsesprocesser. En forberedende operation inden affaldet sendes til nyttiggørelse eller bortskaffelse udgør ikke en endelig genanvendelses- eller materialenyttiggørelsesoperation. Hvis affald indsamles separat, eller hvis produktet fra et sorteringsanlæg sendes til genanvendelse eller anden materialenyttiggørelse uden væsentlige tab, betragtes affaldsvægten som vægten af det affald, der forberedes med henblik på genbrug, genanvendes eller gøres til genstand for materialenyttiggørelse.
3)
Mængden af affald, der forberedes med henblik på genbrug, medregnes i mængden af genanvendt affald og indberettes ikke særskilt.
4)
Hvis affald sendes til forberedelse med henblik på genbrug, genanvendelse eller anden materialenyttiggørelse i en anden medlemsstat, regnes det udelukkende med i målene for den medlemsstat, som det er indsamlet i.
5)
Hvis affald eksporteres fra EU til forberedelse med henblik på genbrug, genanvendelse eller anden materialenyttiggørelse, betragtes det kun som forberedt med henblik på genbrug, genanvendt eller gjort til genstand for anden materialenyttiggørelse, hvis det kan dokumenteres, at overførslen er sket i overensstemmelse med bestemmelserne i Europa-Parlamentets og Rådets forordning (EF) nr. 1013/2006 (4), særlig artikel 49, stk. 2.
6)
Hvis beregningen af målet anvendes på aerob eller anaerob behandling af bionedbrydeligt affald, regnes det tilførte materiale til den aerobe eller anaerobe behandling som genanvendt, hvis behandlingen fører til kompost eller afgasset bioaffald, der om nødvendigt efter yderligere behandling anvendes som genanvendt produkt, materiale eller stof til spredning på jorden med positive virkninger for landbrug eller miljø.
Artikel 3
Kommunalt affald
1. Ved kontrol af, om det i artikel 11, stk. 2, i direktiv 2008/98/EF omhandlede mål for kommunalt affald er opfyldt, anvender medlemsstaterne målet på et af følgende punkter:
a)
forberedelse af papir, metal, plast, glas fra husholdningsaffald med henblik på genbrug og genanvendelse heraf
b)
forberedelse af papir, metal, plast, glas fra husholdningsaffald og andre enkelttyper husholdningsaffald eller lignende affald fra andre kilder med henblik på genbrug og genanvendelse heraf
c)
forberedelse af husholdningsaffald med henblik på genbrug og genanvendelse heraf
d)
forberedelse af kommunalt affald med henblik på genbrug og genanvendelse heraf.
2. Målet gælder for den samlede mængde affald i den affaldsstrøm, medlemsstaten har udvalgt i henhold til stk. 1.
3. Medlemsstaterne anvender den beregningsmetode i bilag I til denne afgørelse, som svarer til det valg medlemsstaten har foretaget i henhold til stk. 1.
4. Medlemsstaternes gennemførelsesrapporter om kommunalt affald skal opfylde de særlige krav i bilag I og II.
5. Medlemsstaterne oplyser i den første gennemførelsesrapport, som omhandlet i artikel 37, stk. 1, i direktiv 2008/98/EF, Kommissionen om deres valg i henhold til stk. 1.
6. Medlemsstaten kan ændre valget indtil indsendelse af gennemførelsesrapporten for 2020, forudsat at der sikres indbyrdes sammenhæng i de meddelte oplysninger.
Artikel 4
Bygge- og nedrivningsaffald
1. Ved beregning af de i artikel 11, stk. 2, litra b), i direktiv 2008/98/EF omhandlede mål for bygge- og nedrivningsaffald anvender medlemsstaterne beregningsmetoden i bilag III til denne afgørelse.
2. Medlemsstaternes gennemførelsesrapporter om bygge- og nedrivningsaffald skal opfylde de særlige krav i bilag III.
3. Mængden af affald til opfyldningsoperationer indberettes særskilt fra mængden af affald, der er forberedt med henblik på genbrug, genanvendt eller gjort til genstand for andre former for materialenyttiggørelse. Omforarbejdning af affald til materialer til brug ved opfyldningsoperationer indberettes også som opfyldning.
Artikel 5
Indberetning fra medlemsstaterne
1. Medlemsstaterne aflægger som omhandlet i artikel 37 i direktiv 2008/98/EF rapport til Kommission om deres fremskridt med hensyn til opfyldelse af målene i artikel 11, stk. 2, i samme direktiv.
2. Medlemsstaterne indberetter i gennemførelsesrapporten om forberedelse med henblik på genbrug, genanvendelse og materialenyttiggørelse af de respektive affaldsstrømme, enten for hvert år i den treårige indberetningsperiode, eller for de i bilag I, afdeling 5, i forordning (EF) nr. 2150/2002 nævnte indberetningsperioder.
3. I gennemførelsesrapporten for 2020 påviser medlemsstaterne, at målene i artikel 11, stk. 2, i direktiv 2008/98/EF er opfyldt for de i 2020 genererede og genbrugte eller nyttiggjorte affaldsstrømme.
4. Medlemsstaterne meddeler i et elektronisk format, der er i overensstemmelse med en dataudvekslingsstandard foreslået af Eurostat, Kommissionen de i denne afgørelse krævede oplysninger og metadata.
Artikel 6
Adressater
Denne afgørelse er rettet til medlemsstaterne.
Udfærdiget i Bruxelles, den 18. november 2011.

Labels: 12
1
15
20